ನಿಕೋಟಿನಮೈಡ್

ನಿಕೋಟಿನಮೈಡ್ ಅಥವಾ ನಯಾಸಿನಮೈಡ್ (IUPAC ಹೆಸರು: 3-ಪಿರಿಡಿನ್‌ಕಾರ್ಬಾಕ್ಸೊಮೈಡ್) ಎಂಬುದು ಆಹಾರದಲ್ಲಿ ಕಂಡುಬರುವ ವಿಟಮಿನ್ B3 ನ ಒಂದು ರೂಪವಾಗಿದೆ ಮತ್ತು ಇದನ್ನು ಆಹಾರ ಪೂರಕ ಮತ್ತು ಔಷಧಿಯಾಗಿ ಬಳಸಲಾಗುತ್ತದೆ. ಪೂರಕವಾಗಿ, ಪೆಲ್ಲಾಗ್ರಾವನ್ನು (ನಯಾಸಿನ್ ಕೊರತೆ) ತಡೆಗಟ್ಟಲು ಮತ್ತು ಅದಕ್ಕೆ ಚಿಕಿತ್ಸೆ ನೀಡಲು ಇದನ್ನು ಮೌಖಿಕವಾಗಿ (ಬಾಯಿಯಿಂದ ನುಂಗಲಾಗುತ್ತದೆ) ಬಳಸಲಾಗುತ್ತದೆ. ಇದು ನಿಯಾಸಿನ್ ಎಂದು ತಪ್ಪುತಿಳಿಯಬಾರದು. ಎರಡೂ ಬಹಳ ಹೋಲುತ್ತವೆಯಾದರೂ, ಎರಡೂ ದೇಹದ ಮೇಲೆ ವಿಭಿನ್ನ ನಡವಳಿಕೆಗಳನ್ನು ಹೊಂದಿವೆ. ನಿಕೋಟಿನಿಕ್ ಆಮ್ಲ (ನಯಾಸಿನ್) ಅನ್ನು ಈ ಉದ್ದೇಶಕ್ಕಾಗಿ ಬಳಸಬಹುದಾದರೂ, ನಿಕೋಟಿನಮೈಡ್ ಚರ್ಮದ ಕೆಂಪು ಬಣ್ಣಕ್ಕೆ ಕಾರಣವಾಗದಿರುವ ಪ್ರಯೋಜನವನ್ನು ಹೊಂದಿದೆ. ಕ್ರೀಮ್ ಆಗಿ, ಇದನ್ನು ಮೊಡವೆಗಳಿಗೆ ಚಿಕಿತ್ಸೆ ನೀಡಲು ಬಳಸಲಾಗುತ್ತದೆ ಮತ್ತು ಅತಿವರ್ಣಕತೆ ಮತ್ತು ಕೆಂಪುತನವನ್ನು ಕಡಿಮೆ ಮಾಡುವ ಮೂಲಕ ವಯಸ್ಸಾದ ಚರ್ಮದ ನೋಟವನ್ನು ಸುಧಾರಿಸುವುದೆಂದು ವೈದ್ಯಕೀಯ ಅಧ್ಯಯನಗಳಲ್ಲಿ ಗಮನಿಸಲಾಗಿದೆ. ಇದು ನೀರಿನಲ್ಲಿ ಕರಗುವ ವಿಟಮಿನ್ ಆಗಿದೆ.

ಕಣ್ಣಿನ ಆರೋಗ್ಯದಲ್ಲಿ ವೈದ್ಯಕೀಯ ಪ್ರಯೋಗಗಳು ಭರವಸೆಯನ್ನು ತೋರಿಸಿವೆ, B3ಯ ಈ ರೂಪದಲ್ಲಿ, ಇದು ಕಣ್ಣಿನ ಆರೋಗ್ಯವನ್ನು ರಕ್ಷಿಸುವಲ್ಲಿ ಭರವಸೆಯನ್ನು ತೋರಿಸಿದೆ, ವಿಶೇಷವಾಗಿ ಗ್ಲುಕೋಮಾದ ಸಂದರ್ಭದಲ್ಲಿ. ಇದು ರೆಟಿನಲ್ ನರಗ್ರಂಥಿ ಕೋಶಗಳ ಆರೋಗ್ಯವನ್ನು ಬೆಂಬಲಿಸುತ್ತದೆ ಮತ್ತು ಗ್ಲುಕೋಮಾದಿಂದ ಉಂಟಾಗುವ ಹಾನಿಯಿಂದ ರಕ್ಷಿಸಲು ಸಹಾಯ ಮಾಡುತ್ತದೆ ಎಂದು ನಂಬಲಾಗಿದೆ. ನಿಕೋಟಿನಮೈಡ್ ಅನ್ನು ಅದರ ಸಂಭಾವ್ಯ ನರರಕ್ಷಣಾತ್ಮಕ ಪರಿಣಾಮಗಳಿಗಾಗಿ ಅಧ್ಯಯನ ಮಾಡಲಾಗಿದೆ, ಮತ್ತು ಕೆಲವು ವೈದ್ಯಕೀಯ ಪ್ರಯೋಗಗಳು ದೃಶ್ಯ ಕ್ಷೇತ್ರಗಳು ಮತ್ತು ಅಕ್ಷಿಪಟಲದ ಕಾರ್ಯದಲ್ಲಿ ಸುಧಾರಣೆಗಳನ್ನು ಪ್ರದರ್ಶಿಸಿವೆ, ಆದರೆ ಗ್ಲುಕೋಮಾ ಚಿಕಿತ್ಸೆಗೆ ಇದನ್ನು ಇನ್ನೂ ಅನುಮೋದಿಸಲಾಗಿಲ್ಲ. ನಿಕೋಟಿನಮೈಡ್ ಬಳಕೆಯನ್ನು ಎಚ್ಚರಿಕೆಯಿಂದ ಮಾಡಬೇಕು, ವಿಶೇಷವಾಗಿ ಹೆಚ್ಚಿನ ಪ್ರಮಾಣದಲ್ಲಿ ಬಳಸಿದಾಗ ಯಕೃತ್ತಿನ ಗಾಯದ ಅಪಾಯದಿಂದಾಗಿ. ಕಣ್ಣಿನ ರಕ್ಷಣೆಯಲ್ಲಿ ನಿಕೋಟಿನಮೈಡ್‌ನ ಸಂಪೂರ್ಣ ಸಾಮರ್ಥ್ಯವನ್ನು ಮತ್ತು ಕಣ್ಣಿನ ಪರಿಸ್ಥಿತಿಗಳನ್ನು ನಿರ್ವಹಿಸುವಲ್ಲಿ ಅದರ ಪಾತ್ರವನ್ನು ಅನ್ವೇಷಿಸಲು ನಡೆಯುತ್ತಿರುವ ಸಂಶೋಧನೆ ಮುಂದುವರೆದಿದೆ.

ಇದರ ಅಡ್ಡಪರಿಣಾಮಗಳು ಕಡಿಮೆ. ಹೆಚ್ಚಿನ ಪ್ರಮಾಣದಲ್ಲಿ, ಪಿತ್ತಜನಕಾಂಗದ ಸಮಸ್ಯೆಗಳು ಉಂಟಾಗಬಹುದು. ಗರ್ಭಾವಸ್ಥೆಯಲ್ಲಿ ಸಾಮಾನ್ಯ ಪ್ರಮಾಣದಲ್ಲಿ ಬಳಸಲು ಸುರಕ್ಷಿತವಾಗಿದೆ. ನಿಕೋಟಿನಮೈಡ್ ವಿಟಮಿನ್ ಬಿ ಕುಟುಂಬದ ಔಷಧಿಗಳಲ್ಲಿದೆ, ನಿರ್ದಿಷ್ಟವಾಗಿ ವಿಟಮಿನ್ ಬಿ3 ಕಾಂಪ್ಲೆಕ್ಸ್. ಇದು ನಿಕೋಟಿನಿಕ್ ಆಮ್ಲದ ಅಮೈಡ್ ಆಗಿದೆ. ನಿಕೋಟಿನಮೈಡ್‍ನ್ನು ಹೊಂದಿರುವ ಆಹಾರಗಳಲ್ಲಿ ಯೀಸ್ಟ್, ಮಾಂಸ, ಹಾಲು ಮತ್ತು ಹಸಿರು ತರಕಾರಿಗಳು ಸೇರಿವೆ.

ನಿಕೋಟಿನಮೈಡ್ ಅನ್ನು 1935 ಮತ್ತು 1937 ರ ನಡುವೆ ಕಂಡುಹಿಡಿಯಲಾಯಿತು. ಇದು ವಿಶ್ವ ಆರೋಗ್ಯ ಸಂಸ್ಥೆಯ ಅಗತ್ಯ ಔಷಧಿಗಳ ಪಟ್ಟಿಯಲ್ಲಿದೆ. ನಿಕೋಟಿನಮೈಡ್ ಒಂದು ಜೆನೆರಿಕ್ ಔಷಧಿಯಾಗಿ ಮತ್ತು ವೈದ್ಯರ ಲಿಖಿತ ಸೂಚಿಯ ಅಗತ್ಯವಿಲ್ಲದೆ ಲಭ್ಯವಿದೆ. ವಾಣಿಜ್ಯಿಕವಾಗಿ, ನಿಕೋಟಿನಮೈಡ್ ಅನ್ನು ನಿಕೋಟಿನಿಕ್ ಆಮ್ಲ (ನಯಾಸಿನ್) ಅಥವಾ ನಿಕೋಟಿನೋನಿಟ್ರೈಲ್‌ನಿಂದ ತಯಾರಿಸಲಾಗುತ್ತದೆ. ಕೆಲವು ದೇಶಗಳಲ್ಲಿ, ಧಾನ್ಯಗಳಿಗೆ ನಿಕೋಟಿನಮೈಡ್‍ನ್ನು ಸೇರಿಸಲಾಗುತ್ತದೆ.

ಭೂಮ್ಯತೀತ ನಿಕೋಟಿನಮೈಡ್ ಕಾರ್ಬೊನೇಸಿಯಸ್ ಕಾಂಡ್ರೈಟ್ ಉಲ್ಕಾಶಿಲೆಗಳಲ್ಲಿ ಕಂಡುಬಂದಿದೆ.

 ಉಲ್ಲೇಖಗಳು 

ವರ್ಗ:ಜೀವಸತ್ವಗಳು